ททท.ประจวบฯ เร่งรณรงค์ผู้ประกอบการโรงแรมสร้างมาตรฐาน รองรับนักท่องเที่ยว
นายอิศรา สถาปนเศรษฐ์ ผู้อำนวยการการท่องเที่ยวแห่งประเทศไทย (ททท.)  สำนักงานประจวบคีรีขันธ์ เปิดเผยว่า ขณะนี้ จังหวัดประจวบฯ ตั้งคณะทำงานขับเคลื่อน 5 แผนรองรับการเปิดพื้นที่นำร่องหัวหินรับนักท่องเที่ยวต่างชาติที่ได้รับวัคซีนครบแบบไม่ต้องกักตัวและมีการจัดทำคู่มือมาตรฐานการปฏิบัติงาน หรือ SOP เพื่อดูแลการท่องเที่ยวในเส้นทางควบคุมภายในเขตเทศบาลเมืองหัวหิน พื้นที่ 86 ตารางกิโลเมตร เชื่อว่าจะสามารถเปิดการท่องเที่ยวได้ตามเป้าหมายเพราะประชาชนในอำเภอหัวหิน จะได้รับวัคซีนโควิดครบ 2 เข็ม เกินร้อยละ 70 ภายในเดือนกันยายนนี้ ส่วนข้อกังวลกรณีผู้ประกอบการโรงแรมที่หัวหิน ยังได้รับมาตรฐาน SHA  และ SHA+ ไม่มากเท่าที่ควรนั้น ขณะนี้ได้เร่งรณรงค์ผู้ประกอบการให้เข้ารับการประเมินรับรองมาตรฐานเพราะนักท่องเที่ยวต่างชาติจะต้องเข้าพักในโรงแรมที่ได้มาตรฐานเท่านั้น โดยปัจจุบันมีจำนวนผู้ประกอบการที่ผ่านเกณฑ์เพิ่มขึ้นต่อเนื่องเกือบ 300 แห่งแล้ว